b'\n_START_ARTICLE_\nSant Francesc de Vilafranca\n_START_SECTION_\nSarc\xc3\xb2fag de Bertran de Castellet (1323)\n_START_PARAGRAPH_\nEl sarc\xc3\xb2fag de Bertran de Castellet (1323) \xc3\xa9s un sarc\xc3\xb2fag de marbre d\'1,83 m de llargada per 0,53 m d\'amplada, format per una caixa que descansa en quatre columnes amb capitells historiats de talla rom\xc3\xa0nica amb temes esculpits de falcons i gossos o panteres unides per les potes i el llom. Est\xc3\xa0 decorada, a la part davantera i a les laterals per vuit compartiments fets d\'arcuacions ogivals trilobades i decorades a l\'interior per escuts alternats de castells de tres torres i grius, i creus i c\xc3\xa9rvols. La coberta \xc3\xa9s prism\xc3\xa0tica de base triangular recolzada sobre un costat, amb dos alts relleus de figures jacents del mort. En una banda va vestit amb cota de malla, guantellets, escut, espasa i el cap cofat per un capmall. Porta coix\xc3\xad sota el cap i un gos mast\xc3\xad sota els peus. En l\'altre va de monjo amb l\'h\xc3\xa0bit francisc\xc3\xa0 fins als peus i mantell i les mans en actitud de pregar._NEWLINE_A l\'orla inferior de l\'ossera hi ha una inscripci\xc3\xb3 en maj\xc3\xbascules g\xc3\xb2tiques, en llat\xc3\xad, que diu: "El 23 de febrer de l\'any del Senyor de 1323 va morir a Sardenya el noble senyor Bertran de Castellet, militar, el qual orden\xc3\xa0 el seu testament i tri\xc3\xa0 \xc3\xa9sser sepultat al convent de frares menors de Vilafranca rebent l\'h\xc3\xa0bit d\'aquest orde religi\xc3\xb3s. La seva \xc3\xa0nima descansa en pau. Amen. Pregueu per ell. Pare Nostre. Ave Maria"._NEWLINE_Bertran de Castellet, noble cavaller del segle XIV, fou senyor del castell de Sant Esteve de Castellet. El 1311 intervingu\xc3\xa9 al costat del rei en la repressi\xc3\xb3 de determinats nobles revoltats. Va assistir a les Corts de Montblanc i les de Girona entre d\'altres. Es destac\xc3\xa0 com valer\xc3\xb3s militar en la conquesta de Sardenya, on mor\xc3\xad.\n_START_SECTION_\nSarc\xc3\xb2fag d\'Hug de Cervell\xc3\xb3\n_START_PARAGRAPH_\nEl sarc\xc3\xb2fag d\'Hug de Cervell\xc3\xb3 \xe2\x80\x94bar\xc3\xb3 de la Llacuna i senyor de Querol s\xc3\xb3n successors seus la comtessa d\'Estrades i el seu fill, el duc de Medinaceli\xe2\x80\x94 \xc3\xa9s a la paret lateral del presbiteri al costat de l\'ep\xc3\xadstola. \xc3\x89s una petita urna d\'alabastre policromat en forma de paral\xc2\xb7lelep\xc3\xadpede, profusament decorada. La part davantera presenta un fris amb dotze frares franciscans en relleu. Al centre hi ha un bisbe en actitud de beneir amb la m\xc3\xa0 dreta i amb la m\xc3\xa0 esquerra sost\xc3\xa9 el gremial ajudat per dos frares vestits amb els h\xc3\xa0bits sacerdotals. A les cares laterals est\xc3\xa0 decorat per sengles escuts amb les armes dels Cervell\xc3\xb3, un c\xc3\xa9rvol. Un d\'ells est\xc3\xa0 sostingut per uns \xc3\xa0ngels de genolls i l\'altre per dues figures femenines. La coberta \xc3\xa9s prism\xc3\xa0tica de base triangular amb l\'est\xc3\xa0tua jacent del difunt. Est\xc3\xa0 vestit amb ausberg fins als peus i al damunt cota de malla. El cap \xc3\xa9s cobert amb un capmall i descansa en un coix\xc3\xad amb els escuts dels Cervell\xc3\xb3. Est\xc3\xa0 armat amb espasa i escut que porta un c\xc3\xa9rvol cisellat. Els peus cargolats reposen sobre un llebrer. Els laterals estan decorats amb fullatges i a la part inferior del frontis hi ha una inscripci\xc3\xb3 en llat\xc3\xad que diu:\n_START_SECTION_\nMausoleu de B. de Boixadors\n_START_PARAGRAPH_\nSarc\xc3\xb2fag d\'1,7 m de llargada per 0,66 m d\'amplada, de pedra calc\xc3\xa0ria basta, adossat a la paret lateral de la capella de Sant Jordi dins una forn\xc3\xadcula amb arcuaci\xc3\xb3 ogival que li d\xc3\xb3na car\xc3\xa0cter de pante\xc3\xb3. Pertany a l\'\xc3\xbaltim per\xc3\xadode de l\'art g\xc3\xb2tic._NEWLINE_La caixa est\xc3\xa0 ornamentada amb arcuacions i columnes d\'estil ogival amb decoraci\xc3\xb3 de fullatge molt carregada formant quatre capelles. A cada capella hi ha un frare francisc\xc3\xa0 amb caputxa i les mans recollides amb compunci\xc3\xb3. La tapa \xc3\xa9s a dues vessants. A la vessant anterior hi ha la figura jacent del cavaller. Vesteix cota de malla fins als peus i per damunt una sobrevesta. Porta sabatots de malles i al cap capmall i capell. Presenta les mans en actitud de pregar. Una espasa al costat esquerre, un gos fidel als peus i la creu de Montesa sobre el pit completen la figura de B. de Boixadors. El cap es recolza en un coix\xc3\xad. El sarc\xc3\xb2fag est\xc3\xa0 sostingut per dues m\xc3\xa8nsules en forma de lle\xc3\xb3 toscament treballats. No presenta cap inscripci\xc3\xb3. Tot el conjunt evidencia senyals d\'haver estat daurat i policromat._NEWLINE_B. de Boixadors era senyor de Marmellar. L\'any 1325 fou nomenat majordom de l\'Infant Anf\xc3\xb3s, a qui acompanyava en la conquesta de Sardenya. Va ser nomenat posteriorment Governador General d\'aquesta illa fins a la seva mort, el 1341.\n_START_SECTION_\nSarc\xc3\xb2fag del Pere d\'Aviny\xc3\xb3\n_START_PARAGRAPH_\nSarc\xc3\xb2fag del Pere d\'Aviny\xc3\xb3 \xc3\xa9s un sarc\xc3\xb2fag policromat amb decoraci\xc3\xb3 corresponen a l\'\xc3\xbaltim per\xc3\xadode del g\xc3\xb2tic. Est\xc3\xa0 penjant damunt l\'antiga porta de l\'orgue i sostingut per dues m\xc3\xa8nsules amb forma de lle\xc3\xb3 amb els crins daurats. La part frontal de l\'ossera est\xc3\xa0 decorada amb arcuacions i columnes formant quatre compartiments que emmarquen sengles escuts de llinatge amb un lle\xc3\xb3 rampant pertanyents al noble que hi \xc3\xa9s enterrat._NEWLINE_La tapa \xc3\xa9s a dues vessants. En una d\'elles hi ha l\'est\xc3\xa0tua de Pere d\'Aviny\xc3\xb3 vestit amb cota de malla, cuirassa, gamberes i sabatots de malles. El cap descobert i de cabellera daurada est\xc3\xa0 recolzat en un coix\xc3\xad. Els peus descansen damunt l\'esquena d\'un llebrer. Presenta les mans en actitud de pregar. Una llarga espasa es recolza sobre el seu cos. No presenta cap inscripci\xc3\xb3. La decoraci\xc3\xb3 es veu complementada per sanefes de rosetes en relleu._NEWLINE_Pere d\'Aviny\xc3\xb3 fou ambaixador a Constantinoble, governador de Catalunya el 1389 i era germ\xc3\xa0 de fra Marc, fundador de l\'hospital de Sant Pere.\n_START_SECTION_\nSarc\xc3\xb2fag dels Penyafort\n_START_PARAGRAPH_\nSarc\xc3\xb2fag situat a la paret esquerra de la capella de la Pur\xc3\xadssima, sostingut per dues m\xc3\xa8nsules enforma de lle\xc3\xb3, atribu\xc3\xaft a la fam\xc3\xadlia Penyafort. Est\xc3\xa0 treballat en pedra de baixa qualitat i \xc3\xa9s de factura poc acurada. El frontal de l\'ossera presenta un baix relleu al\xc2\xb7leg\xc3\xb2ric a la resurrecci\xc3\xb3 de la carn, d\'ing\xc3\xa8nua execuci\xc3\xb3, on es veuen vuit personatges drets i en actitud de pregar i altres dos, als extrems, sortint de sengles ta\xc3\xbcts. Els personatges centrals es troben sobre un llit de flames i corresponen a quatre figures femenines despullades, un frare francisc\xc3\xa0 i tres homes, un d\'esquena, vestits de cintura en avall. Aquest grup escult\xc3\xb2ric es troba emmarcat per sanefes de rosetes en relleu. La tapa \xc3\xa9s a dues vessants. En una d\'elles presenta un personatge jacent amb cota de malla, gamberes i sabatots de ferro. El cap amb capmall i elm que descansa sobre un coix\xc3\xad. Els peus es cargolen sobre un llebrer. Presenta les mans sobre el pit en actitud de pregar. No va armat. L\'atribuci\xc3\xb3 d\'aquest sarc\xc3\xb2fag als Penyafort no \xc3\xa9s segura. Aquesta fam\xc3\xadlia, lligada a sant Ramon de Penyafort, tingu\xc3\xa9 el seu castell al lloc de Penyafort de la parr\xc3\xb2quia de Sant Margarida i els Monjos.\n_START_SECTION_\nSarc\xc3\xb2fag de Marc de Puigmolt\xc3\xb3\n_START_PARAGRAPH_\n\xc3\x89s a la paret esquerra de la capella de Nostra Senyora dels \xc3\x80ngels i sostingut per dues m\xc3\xa8nsules en forma de lle\xc3\xb3. D\'execuci\xc3\xb3 molt simple. La decoraci\xc3\xb3 del frontis consisteix en una arcada ogival trilobada amb sengles columnes que formen compartiments on se situen quatre escuts de llinatge ogivals, amb un molt\xc3\xb3 a cada un. Els laterals presenten una decoraci\xc3\xb3 similar a la del frontis i a la part inferior i ha una sanefa de rosetes en relleu. La tapa \xc3\xa9s en forma de volta sense cap ornamentaci\xc3\xb3. No presenta cap inscripci\xc3\xb3. Marc de Puigmolt\xc3\xb3 fou un noble cavaller de la vila del segle XIV-XV, benefactor de l\'esgl\xc3\xa9sia de Sant Francesc.\n_START_SECTION_\nSarc\xc3\xb2fag dels Piquer\n_START_PARAGRAPH_\nSituat a la paret lateral esquerra de la capella de Sant Pere d\'Alc\xc3\xa0ntara, sostingut per dues m\xc3\xa8nsules en forma de lle\xc3\xb3 molt aclaparats. D\'execuci\xc3\xb3 senzilla. La par frontal est\xc3\xa0 decorada amb tres escuts ogivals sense divisa emmarcats per un quadrifoli. Als laterals la decoraci\xc3\xb3 \xc3\xa9s similar. La tapa \xc3\xa9s a doble vessant sense decoraci\xc3\xb3 a la part frontal i amb decoraci\xc3\xb3 de fullatge als laterals. Els Piquer foren un llinatge de nobles cavallers de la Vila.'